กรุงศรีจ่ายเงินปันผล2กองทุนรวม97ล้าน
บลจ.กรุงศรี จ่ายเงินปันผลกองทุนเปิดกรุงศรีหุ้นไดนามิคปันผล และกองทุนเปิดกรุงศรีหุ้นปันผล มูลค่ารวมกว่า 97 ล้านบาท
28 พ.ค. 2555

บลจ.กรุงศรี จ่ายเงินปันผลกองทุนเปิดกรุงศรีหุ้นไดนามิคปันผล และกองทุนเปิดกรุงศรีหุ้นปันผล มูลค่ารวมกว่า 97 ล้านบาท 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า ในวันที่ 28 พ.ค.2555 บริษัทได้จ่ายเงินปันผลให้กับผู้ถือหน่วยลงทุนของกองทุนเปิดกรุงศรีหุ้นปันผล (KFSDIV) สำหรับรอบผลการดำเนินงานตั้งแต่วันที่ 31 ธ.ค.2554 - 31 มี.ค.2555 ในอัตรา 0.50 บาทต่อหน่วย 
กองทุนดังกล่าวได้รับการจัดอันดับมอร์นิ่งสตาร์ เรทติ้ง ที่ระดับ 5 ดาว ข้อมูล ณ 30 เม.ย.2555 ลงทุนในหุ้นที่มีความมั่นคง จ่ายเงินปันผลดีสม่ำเสมอ และหุ้นที่มีมูลค่าหลักทรัพย์ตามราคาตลาดต่ำกว่ามูลค่าที่แท้จริง โดยกองทุนได้จ่ายเงินปันผลไปแล้ว 14 ครั้ง เป็นจำนวนเงินรวม 7.00 บาท
นอกจากนี้เมื่อวันที่ 25 พ.ค. ที่ผ่านมาบริษัทได้จ่ายเงินปันผลกองทุนรวมให้กับผู้ถือหน่วยลงทุนของกองทุนเปิดกรุงศรีหุ้นไดนามิคปันผล (KFDNM-D) สำหรับผลการดำเนินงานตั้งแต่วันที่ 1 พ.ค.2554 –30 เม.ย.2555  ในอัตรา 1.33 บาทต่อหน่วย โดยกองทุนได้รับการจัดอันดับจากมอร์นิ่ง สตาร์ เรทติ้ง ที่ระดับ 4 ดาว ข้อมูล ณ  30 เม.ย.2555  มีนโยบายลงทุนเน้นหุ้นขนาดใหญ่ที่มีปัจจัยพื้นฐานดี  มีแนวโน้มการเติบโตสูงและมีศักยภาพในการจ่ายเงินปันผล  โดยกองทุนจ่ายเงินปันผลไปแล้ว 7 ครั้ง เป็นจำนวนเงินรวม 7.86 บาท
นายฉัตรพี กล่าวว่า กองทุน KFSDIV มีผลตอบแทนย้อนหลังชนะดัชนีตลาดหลักทรัพย์ทั้งในส่วนของผลการดำเนินงานย้อนหลัง  3 เดือน ที่กองทุนทำได้ 19.53%  ดัชนีตลาดหลักทรัพย์อยู่ที่ 13.33%  ผลการดำเนินงานย้อนหลัง 6 เดือนกองทุนทำได้ 34.03%  ดัชนีตลาดหลักทรัพย์อยู่ที่ 26.03%  ผลการดำเนินงานย้อนหลัง 1 ปี กองทุนทำได้ 29.58%  ดัชนีตลาดหลักทรัพย์อยู่ที่ 12.34%  และผลการดำเนินงานย้อนหลัง 3 ปี  ที่กองทุนทำได้ 205.09%  ดัชนีตลาดหลักทรัพย์อยู่ที่ 149.85%